
KËSHILLI I EVROPËS
Seria e Traktateve të Këshillit të Evropës – Nr. 223

Protokoll që ndryshon Konventën për Mbrojtjen e Individëve në lidhje me Përpunimin Automatik të të Dhënave Personale 
Strasburg, 10.X.2018
_____________________________________________________________________________________________ 
 Hyrje 
Shtetet anëtare të Këshillit  të Evropës dhe Palët e tjera të Konventës për Mbrojtjen e Individëve në lidhje me Përpunimin Automatik të të Dhënave Personale (ETS Nr. 108) hapën për nënshkrim në Strasburg në datën 28 janar 1981 (në vijim e referuar si “Konventa”),

Duke pasur parasysh Rezolutën Nr. 3 mbi mbrojtjen e të dhënave dhe privatësinë në mijëvjeçarin e tretë, të miratuar në Konferencën e 30-të të Këshillit të Evropës të Ministrave të Drejtësisë (Stamboll, Turqi, 24-26 nëntor 2010); 

Duke pasur parasysh Rezolutën 1843 (2011) të Asamblesë Parlamentare të Këshillit të Evropës për mbrojtjen e privatësisë dhe të dhënave personale në internet dhe mediave online dhe Rezolutën 1986 (2014) për përmirësimin e mbrojtjes dhe sigurisë së përdoruesve në hapësirën kibernetike;

Duke pasur parasysh Opinionin 296 (2017) mbi draft protokollin që ndryshon Konventën për Mbrojtjen e Individëve në lidhje me Përpunimin Automatik të të Dhënave Personale (ETS Nr. 108) dhe memorandumin e tij shpjegues, të miratuara nga Komiteti i Përhershëm në emër të Asamblesë Parlamentare të Këshillit të Evropës më 24 nëntor 2017;

Duke marrë parasysh se u shfaqën sfida të reja që prej miratimit të Konventës për mbrojtjen e individëve në lidhje me përpunimin e të dhënave personale;   

Duke marrë parasysh nevojën për të garantuar që Konventa të vazhdojë të luajë rolin e saj më të rëndësishëm në mbrojtjen e individëve në lidhje me përpunimin e të dhënave personale dhe më përgjithësisht, në mbrojtjen e të drejtave të njeriut dhe lirive themelore. 
 
Kanë rënë dakord si vijon:
Neni 1

1.  Paragrafi i parë i hyrjes së Konventës do të zëvendësohet si vijon: 
     	“Shtetet Anëtare të Këshillit të Evropës dhe nënshkruesit e tjerë të saj,”
2.  Paragrafi i tretë i hyrjes së Konventës do të zëvendësohet si vijon:
	“Duke marrë parasysh që është e nevojshme të sigurohet dinjiteti i individëve dhe mbrojtja e të drejtave të njeriut dhe liritë themelore të çdo personi dhe duke pasur parasysh diversifikimin, intensifikimin dhe globalizimin e përpunimit të të dhënave dhe qarkullimet e të dhënave personale, autonominë personale bazuar në të drejtën e një personi për të kontrolluar të dhënat e tij ose të saj personale dhe përpunimin e këtyre të dhënave;"

3. Paragrafi i katërt i hyrjes së Konventës do të zëvendësohet si më poshtë: 

 		“Duke kujtuar se e drejta për mbrojtjen e të dhënave personale duhet të konsiderohet në lidhje  me rolin e saj në shoqëri dhe se duhet të lidhet me të drejtat e tjera të njeriut dhe liritë themelore, duke përfshirë lirinë e shprehjes;"

4. Paragrafi i mëposhtëm do të shtohet pas paragrafit të katërt të hyrjes së Konventës:

    		Duke marrë parasysh që kjo Konventë lejon që në zbatimin e rregullave të përcaktuara në të, të merret parasysh edhe parimi i së drejtës për akses në dokumente zyrtare;

5. Paragrafi i pestë i hyrjes së Konventës do të fshihet. Do të shtohen paragrafët e reja pesë dhe gjashtë të cilat lexojnë si më poshtë: 

  		"Duke pranuar se është e nevojshme të promovohen në nivel global vlerat themelore të       respektimit të privatësisë dhe mbrojtjes së të dhënave personale, duke kontribuar në qarkullimin e lirë të informacionit midis njerëzve;"

		“Duke pranuar interesin e një përforcimi të bashkëpunimit ndërkombëtar midis Palëve të Konventës,” 

Neni 2

	Teksti i Nenit 1 të Konventës do të zëvendësohet si vijon:

		“Qëllimi i kësaj Konvente është mbrojtja e çdo individi, çfarëdo qoftë shtetësia apo rezidenca e tij ose saj, në lidhje me përpunimin e të dhënave të tyre personale, duke kontribuar në respektimin e të drejtave të njeriut të tij apo të saj dhe lirive themelore dhe në veçanti, të drejtën e privatësisë.”  

Neni 3

1. Shkronja b e Nenit 2 të Konventës do të zëvendësohet si vijon:

		 “b. “përpunim i të dhënave’ do të thotë çdo veprim apo grup veprimesh që kryhet mbi të dhënat personale, si mbledhja, arkivimi, ruajtja, ndryshimi, korrigjimi, përhapja, vënia në dispozicion, fshirja ose shkatërrimi apo kryerja e veprimeve aritmetike dhe/ose logjike mbi këto të dhëna;” 

2. Shkronja c e Nenit 2 të Konventës do të zëvendësohet si vijon: 

		“c.  kur përpunimi automatik nuk përdoret, "përpunimi i të dhënave" nënkupton një veprim ose grup veprimesh të kryera mbi të dhënat personale brenda një grupi të strukturuar të të dhënave, të cilat janë të aksesueshme ose të rikuperueshme sipas kritereve specifike;"

3. Shkronja d e Nenit 2 të Konventës do të zëvendësohet si vijon:

		“d.  “kontrollues" do të thotë personi fizik ose juridik, autoriteti publik, shërbimi, agjencia ose ndonjë organ tjetër i cili, vetëm ose bashkërisht me të tjerët, ka fuqi vendimmarrëse në lidhje me përpunimin e të dhënave; "

4. Pas shkronjës d të nenit 2 të Konventës do të shtohen shkronjat e reja të mëposhtme:

		“e.  "marrës" nënkupton një person fizik ose juridik, autoritet publik, shërbim, agjenci ose ndonjë organ tjetër, të cilit i janë përhapur ose vënë në dispozicion të dhënat;

		f.  "përpunues" nënkupton një person fizik ose juridik, autoritet publik, shërbim, agjenci ose ndonjë organ tjetër, i cili përpunon të dhënat personale në emër të kontrolluesit."

Neni 4

1. Paragrafi 1 i Nenit 3 të konventës do të zëvendësohet si vijon:

		“1. Secila Palë merr përsipër të zbatojë këtë Konventë për përpunimin e të dhënave që i nënshtrohet juridiksionit të saj në sektorët publikë dhe privatë, duke siguruar kështu të drejtën e çdo individi për mbrojtjen e të dhënave personale të tij ose të saj."

2. Paragrafi 2 i nenit 3 të Konventës do të zëvendësohet si vijon:

		“2. Kjo Konventë nuk do të zbatohet për përpunimin e të dhënave të kryer nga një individ gjatë aktiviteteve personale apo familjare.”  

3. Paragrafët 3 deri në 6 të Nenit 3 të Konventës do të fshihen.

Neni 5

	Titulli i Kapitullit II të Konventës do të zëvendësohet si vijon:

		“Kapitulli II – Parimet bazë për mbrojtjen e të dhënave personale”.

Neni 6

1. Paragrafi 1 i Nenit 4 të konventës do të zëvendësohet si vijon:

		“1. Secila Palë do të marrë masat e nevojshme në ligjin e saj për të zbatuar dispozitat e kësaj Konvente dhe për të siguruar zbatimin efektiv të tyre."

2. Paragrafi 2 i Nenit 4 të Konventës do të zëvendësohet si vijon:

		“2. Këto masa do të ndërmerren nga secila Palë dhe do të hyjnë në fuqi në kohën e ratifikimit ose të aderimit në këtë Konventë."

3. Pas paragrafit 2 të Nenit 4 të konventës do të shtohet një paragraf i ri:

		“3. Secila Palë zotohet:

			a. të lejojë Komitetin e Konventës të parashikuar në Kapitullin VI për të vlerësuar efektivitetin e masave që ka marrë në ligjin e saj për të zbatuar dispozitat e kësaj Konvente; dhe

			b. të kontribuojë në mënyrë aktive në këtë proces vlerësimi.”

Neni 7

1. Titulli i Nenit 5 do të zëvendësohet si vijon:

		“Neni 5 – Legjitimiteti i përpunimit të të dhënave dhe cilësisë së të dhënave".

2. Teksti i Nenit 5 të Konventës do të zëvendësohet si vijon:

		1. Përpunimi i të dhënave duhet të jetë proporcional në raport me qëllimin legjitim të ndjekur dhe të reflektojë në të gjitha fazat e përpunimit një balancë të drejtë midis të gjitha interesave përkatëse, qoftë publike apo private, dhe të drejtat dhe liritë në fjalë.

		2. Çdo Palë do të garantojë që përpunimi i të dhënave mund të kryhet bazuar në pëlqimin e lirë, specifik, të informuar dhe të qartë të subjektit të të dhënave ose të ndonjë baze tjetër legjitime të përcaktuar me ligj.

		3. Të dhënat personale që i nënshtrohen përpunimit do të përpunohen në mënyrë të ligjshme.

		4. Të dhënat personale që i nënshtrohen përpunimit do të:

			a.  përpunohen në mënyrë të drejtë dhe transparente;

			b.  të mblidhen për qëllime të qarta, të specifikuara dhe të ligjshme dhe të mos përpunohen në një mënyrë të papajtueshme me ato qëllime; përpunimi i mëtejshëm për qëllime arkivimi në interes të publikut, qëllimet kërkimore shkencore ose historike ose qëllime statistikore, i nënshtrohet masave të përshtatshme mbrojtëse, në përputhje me ato qëllime;

			c.  jenë të mjaftueshme, të rëndësishme dhe jo të tepërta në lidhje me qëllimet për të cilat ato përpunohen;

			d. jenë të sakta dhe kur është e nevojshme, të përditësohen; 

			e. të ruhen në një mënyrë që lejon identifikimin e subjekteve të të dhënave jo më gjatë seç është e nevojshme për qëllimet që përpunohen ato të dhëna.”      

Neni 8

	Teksti i Nenit 6 të Konventës do të zëvendësohet si vijon: 

		“1. Përpunimi i:

		– të dhënave gjenetike;

		– të dhënat personale në lidhje me veprat penale, procedimet penale dhe dënimet, si dhe masat përkatëse të sigurisë;

		– të dhënave biometrike që identifikojnë një person në mënyrë unike;

		– të dhënat personale për informacionin që zbulojnë në lidhje me origjinën racore ose etnike, mendimet politike, anëtarësimin në sindikata, besimet fetare ose të tjera, shëndetin ose jetën seksuale,

do të lejohen vetëm kur të jenë përcaktuar masa të përshtatshme mbrojtëse në ligj, duke plotësuar ato të kësaj Konvente. 

		2. Këto masa mbrojtëse do të mbrojnë kundër rreziqeve që mund të paraqesë përpunimi i të dhënave sensitive për interesat, të drejtat dhe liritë themelore të subjektit të të dhënave, sidomos reziku i diskriminimi.”  

Neni 9

	Teksti i Nenit 7 të Konventës do të zëvendësohet si vijon:

		“1. Çdo palë duhet të parashikojë që kontrolluesi dhe në rastet e përpunuesit, të ndërmarrë masat e përshtatshme të sigurisë ndaj risqeve si aksesi i paautorizuar ose aksidental për shkatërrimin, humbjen, përdorimin, modifikimin ose përhapjen e të dhënave personale. 
 
		2. Çdo palë duhet të parashikojë që kontrolluesi duhet të njoftojë pa vonesë, të paktën autoritetin kompetent mbikëqyrës sipas kuptimit të Nenit 15 të kësaj Konvente, për ato shkelje të të dhënave të cilat mund të ndërhyjnë seriozisht në të drejtat dhe liritë themelore të subjekteve të të dhënave.”    

Neni 10

	Një Nen i ri 8 do të shtohet pas Nenit 7 të Konventës si vijon: 

		“Neni 8 – Transparenca e përpunimit

		1. Çdo palë do të parashikojë në ligj se kontrolluesi duhet të informojë subjektet e të dhënave për: 

a.  	identitetin e saj ose të tij dhe vendbanimin ose rezidencën; 
b.   	bazën ligjore dhe qëllimet e përpunimit të synuar;
c.    	kategoritë  e të dhënave personale që përpunohen;
d.    	marrësit ose kategoritë e marrësve të të dhënave personale, nëse ka; dhe
e.  	mjetet për ushtrimin e të drejtave të përcaktuara në nenin 9,

	si edhe çdo informacion shtesë të nevojshëm për të garantuar përpunim të drejtë dhe transparent të të dhënave personale. 

		2. Paragrafi 1 nuk do të zbatohet kur subjekti i të dhënave e ka informacionin përkatës.
 
		3. Kur të dhënat personale nuk janë mbledhur nga subjektet e të dhënave, kontrolluesit nuk do t’i kërkohet të japë atë informacion kur përpunimi përshkruhet shprehimisht me ligj ose kjo provon të jetë e pamundur apo përfshin përpjekje jo proporcionale.”  

Neni 11

		1. Neni 8 i mëparshëm i Konventës do të renditet si neni 9 dhe titulli i tij do të zëvendësohet si vijon: 
  
“Neni 9 – Të drejtat e subjektit të të dhënave”.

		2. Teksti i Nenit 8 të konventës (Neni 9 i ri) do të zëvendësohet si vijon: 

			“1. Çdo individ do të ketë të drejtën që: 

			a.  të mos i nënshtrohet një vendimi që ka ndikim domethënës për të bazuar vetëm në një përpunim automatik të të dhënave pa marrë në konsideratë mendimin e tij ose të saj;
 
			b. të marrë me kërkesë, në kohë të arsyeshme dhe pa vonesë ose shpenzime, konfirmimin e përpunimit të të dhënave personale që i përkasin atij ose asaj, komunikimin në formë të kuptueshme të të dhënave të përpunuara, të gjithë informacionin e disponueshëm për origjinën e tyre, periudhën e ruajtjes si edhe çdo informacion tjetër që kontrolluesi duhet të japë për të garantuar transparencën e përpunimit në përputhje me Nenin 8, paragrafi 1; 
 
			c. për të marrë, sipas kërkesës, njohjen e arsyetimit që bazohet në përpunimin e të dhënave, kur rezultatet e një përpunimi të tillë zbatohen ndaj tij ose saj;

			d. të kundërshtojë në çdo kohë, me baza lidhur me situatën e tij ose të saj, përpunimin e të dhënave personale në lidhje me të, përveç nëse kontrolluesi demonstron baza legjitime për përpunimin e të cilave mbizotërojnë interesat e tij ose të drejtat dhe liritë themelore;

			e. për të marrë, sipas kërkesës, pa pagesë dhe pa vonesë të tepërt, korrigjim ose fshirje, sipas rastit, të këtyre të dhënave nëse ato kanë qenë ose janë përpunuar në kundërshtim me dispozitat e kësaj Konvente;

			f. të ketë një mjet juridik sipas nenit 12 ku të drejtat e tij ose të saj sipas kësaj Konvente janë shkelur;

			g. për të përfituar, pavarësisht nga shtetësia ose vendbanimi i tij, nga ndihma e një autoriteti mbikëqyrës në kuptim të nenit 15, në ushtrimin e të drejtave të tij ose të saj sipas kësaj Konvente.

			2. Paragrafi 1.a nuk do të zbatohet nëse vendimi është i autorizuar nga një ligj nga ku kontrollori është subjekt dhe i cili gjithashtu përcakton masat e përshtatshme për të mbrojtur të drejtat, liritë dhe interesat legjitime të subjektit të të dhënave.”

Neni 12

	Një Nen i ri 10 do të shtohet pas Nenit 9 të ri të Konventës si vijon: 

		“Neni 10 –  Detyrimet shtesë

		1. Secila Palë do të sigurojë që kontrolluesit dhe, sipas rastit, përpunuesit të marrin të gjitha masat e përshtatshme për të përmbushur detyrimet e kësaj Konvente dhe të jenë në gjendje të demonstrojnë, duke iu nënshtruar legjislacionit të brendshëm të miratuar në përputhje me nenin 11 paragrafi 3, në veçanti, për autoritetin mbikëqyrës kompetent të parashikuar në Nenin 15, se përpunimi i të dhënave nën kontrollin e tyre, është në përputhje me dispozitat e kësaj Konvente.

		2. Secila palë do të parashikojë që kontrolluesit dhe sipas rastit përpunuesit, të shqyrtojnë ndikimin e mundshëm të përpunimit të të dhënave në lidhje me të drejtat dhe liritë themelore të subjekteve të të dhënave para fillimit të këtij përpunimi dhe do të projektojë përpunimin e të dhënave në mënyrë të tillë që të parandalojë ose minimizojë rrezikun e ndërhyrjes në ato të drejta dhe liri themelore.

		3. Secila Palë do të parashikojë që kontrolluesit dhe sipas rastit përpunuesit, të zbatojnë masa teknike dhe organizative të cilat marrin parasysh ndërlikimet e të drejtës për mbrojtjen e të dhënave personale në të gjitha fazat e përpunimit të të dhënave.

		4. Secila Palë, duke marrë parasysh rreziqet që lindin për interesat, të drejtat dhe liritë themelore të subjekteve të të dhënave, mund të përshtati zbatimin e dispozitave të paragrafëve 1, 2 dhe 3 në ligjin që i jep fuqi dispozitave të kësaj Konvente, sipas natyrës dhe volumit të të dhënave, natyra, fusha e zbatimit dhe qëllimi i përpunimit dhe, sipas rastit, madhësinë e kontrolluesit ose përpunuesit".

Neni 13

	Ish nenet 9 deri 12 të Konventës do të bëhen nenet 11 deri 14 të Konventës.

Neni 14

	Teksti i Nenit 9 të Konventës (Neni i ri 11) do të zëvendësohet si vijon:

		“1. Asnjë përjashtim nga dispozitat e përcaktuara në këtë kapitull nuk do lejohet me përjashtim të dispozitave të nenit 5, paragrafi 4, nenit 7, paragrafi 2, neni 8 paragrafi 1 dhe neni 9, kur një përjashtim i tillë parashikohet me ligj, me respekt thelbin e të drejtave dhe lirive themelore dhe përbën një masë të nevojshme dhe proporcionale në një shoqëri demokratike për:

			a. mbrojtjen e sigurisë kombëtare, mbrojtjen, sigurinë publike, interesat e rëndësishme ekonomike dhe financiare të shtetit, paanësinë dhe pavarësinë e gjyqësorit ose parandalimin, hetimin dhe ndjekjen penale të veprave penale dhe ekzekutimin e dënimeve penale dhe objektiva të tjera esenciale të interesit të përgjithshëm publik;

			b. mbrojtjen e subjektit të të dhënave ose të drejtat dhe liritë themelore të të tjerëve, veçanërisht lirinë e shprehjes.

		2. Kufizimet në ushtrimin e dispozitave të përcaktuara në nenet 8 dhe 9 mund të parashikohen me ligj në lidhje me përpunimin e të dhënave për qëllime arkivimi në interes të publikut, qëllime shkencore ose historike kërkimore ose qëllime statistikore kur nuk ka rrezik të dallueshëm ose shkelje të të drejtave dhe lirive themelore të subjekteve të të dhënave.

		3. Përveç përjashtimeve të lejuara në paragrafin 1 të këtij neni, duke iu referuar aktiviteteve të përpunimit për qëllime të sigurisë kombëtare dhe mbrojtjes, secila Palë mund të përcaktojë, me ligj dhe vetëm në masën që ajo përbën një masë të nevojshme dhe proporcionale në një shoqëri demokratike për të përmbushur një qëllim të tillë, përjashtime për nenin 4 paragrafi 3, nenin 14 paragrafët 5 dhe 6 dhe nenin 15 paragrafi 2 shkronjat a, b, c dhe d.

		Kjo nuk cenon kërkesën që aktivitetet e përpunimit për qëllime të sigurisë kombëtare dhe të mbrojtjes t'i nënshtrohen rishikimit dhe mbikëqyrjes së pavarur dhe efektive sipas legjislacionit të brendshëm të Palës përkatëse."

Neni 15
	
	Teksti i nenit 10 të Konventës (neni i ri 12) zëvendësohet si vijon:

		"Çdo Palë merr përsipër të vendosë sanksione dhe mjete të përshtatshme gjyqësore dhe jo gjyqësore për shkeljet e dispozitave të kësaj Konvente".

Neni 16

	Titulli i Kapitullit III zëvendësohet si vijon:

		“Kapitulli III – Qarkullimet ndërkufitare të të dhënave personale”.

Neni 17

1. Titulli i nenit 12 të Konventës (neni i ri 14) zëvendësohet si vijon:
		“Neni 14 – Qarkullimet ndërkufitare të të dhënave personale”.

2. Teksti i nenit 12 të Konventës (neni i ri 14) zëvendësohet si vijon:

		“1. Një Palë, me qëllim të vetëm të mbrojtjes së të dhënave personale, nuk ndalon ose i nënshtrohet autorizimit të veçantë për transferimin e këtyre të dhënave tek një marrës që është nën juridiksionin e një Pale tjetër të Konventës. Megjithatë, një Palë e tillë mund ta bëjë këtë nëse ekziston një rrezik real dhe serioz që transferimi tek një Palë tjetër ose nga ajo Palë tjetër në një Jo-Palë, do të çonte në shmangien e dispozitave të Konventës. Një Palë mund ta bëjë këtë edhe nëse është e lidhur me rregulla të harmonizuara të mbrojtjes të përbashkëta nga shtetet që i përkasin një organizate ndërkombëtare rajonale.

		2. Kur marrësi i nënshtrohet juridiksionit të një shteti ose organizate ndërkombëtare që nuk është palë në këtë Konventë, transferimi i të dhënave personale mund të bëhet vetëm kur garantohet një nivel i përshtatshëm mbrojtjeje bazuar në dispozitat e kësaj Konvente.

		3. Niveli i përshtatshëm i mbrojtjes mund të sigurohet nga:

			a. ligji i atij shteti ose organizate ndërkombëtare, përfshirë traktatet ose marrëveshjet ndërkombëtare të zbatueshme; ose

			b. masa të standardizuara ad hoc ose të miratuara të parashikuara nga instrumente të zbatueshëm dhe të detyrueshëm ligjërisht të miratuar dhe zbatuar nga personat e përfshirë në transferim dhe përpunim të mëtejshëm.  

		4. Pavarësisht nga dispozitat e paragrafëve të mëparshëm, secila Palë mund të parashikojë se transferimi i të dhënave personale mund të kryhet nëse:

			a. subjekti i të dhënave ka dhënë pëlqimin e qartë, specifik dhe të lirë, pasi është informuar për rreziqet që lindin në mungesë të masave të duhura mbrojtëse; ose

			b. interesat specifike të subjektit të të dhënave e kërkojnë atë në rastin e veçantë; ose

			c. interesat e ligjshme mbizotëruese, në veçanti interesa të rëndësishme publike, parashikohen me ligj dhe ky transferim përbën një masë të nevojshme dhe proporcionale në një shoqëri demokratike; ose

			d. ai përbën një masë të nevojshme dhe proporcionale në një shoqëri demokratike për lirinë e shprehjes.

		5. Secila palë do të sigurojë që autoriteti mbikëqyrës kompetent, në kuptim të nenit 15 të kësaj Konvente, të ketë të gjitha informacionet përkatëse në lidhje me transferimin e të dhënave të përmendura në paragrafin 3, shkronja b dhe, me kërkesë, paragrafi 4, shkronjat b dhe c.

		6. Secila palë gjithashtu do të sigurojë që autoriteti mbikëqyrës ka të drejtë të kërkojë që personi që transferon të dhëna, të demonstrojë efektivitetin e masave mbrojtëse ose ekzistencën e interesave legjitime mbizotëruese dhe se autoriteti mbikëqyrës, në mënyrë që të mbrojë të drejtat dhe liritë themelore të subjekteve të të dhënave, të ndalojnë transferime të tilla, pezullojnë ose t’i nënshtrojnë ato sipas kushteve".
 
	3. Teksti i nenit 12 të Konventës (neni i ri 14) përfshin dispozitat e nenit 2 të Protokollit Shtesë të vitit 2001, në lidhje me autoritetet mbikëqyrëse dhe qarkullimet ndërkufitare të të dhënave (ETS Nr. 181) për qarkullimet ndërkufitare të të dhënave personale tek një marrës i cili nuk i nënshtrohet juridiksionit të një Pale të Konventës.

Neni 18

	Pas Kapitullit III të Konventës do të shtohet kapitulli i ri IV si më poshtë:

		“kapitulli IV – Autoritetet mbikëqyrëse”.

Neni 19

	Një nen i ri 15 përfshin dispozitat e nenit 1 të Protokollit Shtesë të vitit 2001 (ETS Nr.181) dhe parashikon si vijon:

		“Neni 15 – Autoritetet mbikëqyrëse

	1. Secila palë do të parashikojë që një ose më shumë autoritete të jenë përgjegjëse për garantimin e përputhshmërisë me dispozitat e kësaj Konvente.

	2. Për këtë qëllim, këto autoritete: 

			a.  do të kenë fuqi hetuese dhe ndërhyrëse;

			b.  do të kryejnë funksionet që lidhen me transferimin e të dhënave të parashikuara në nenin 14, veçanërisht miratimin e masave mbrojtëse të standardizuara;

			c.  do të kenë kompetenca për të nxjerrë vendime në lidhje me shkeljet e dispozitave të kësaj Konvente dhe mund të vendosin, në veçanti, sanksione administrative;

			d.  do të ketë kompetencën për t'u angazhuar në procedura ligjore ose për të vënë në vëmendjen e autoriteteve kompetente gjyqësore shkelje të dispozitave të kësaj Konvente;

			e.  do të promovojnë:

			i. ndërgjegjësimin e publikut për funksionet dhe kompetencat e tyre, si dhe për aktivitetet e tyre;

			ii. ndërgjegjësimin e publikut për të drejtat e subjekteve të të dhënave dhe ushtrimin e këtyre të drejtave;

			iii. ndërgjegjësimin e kontrolluesve dhe përpunuesve për përgjegjësitë e tyre sipas kësaj Konvente;

	vëmendje e veçantë do t’i jepet të drejtave të mbrojtjes së të dhënave të fëmijëve dhe individëve të tjerë të cenueshëm.
 
	3. Autoritetet kompetente mbikëqyrëse duhet të konsultohen në propozime për çdo masë legjislative ose administrative që parashikon përpunimin e të dhënave personale.

	4. Çdo autoritet kompetent mbikëqyrës do të merret me kërkesat dhe ankesat e paraqitura nga subjektet e të dhënave në lidhje me të drejtat e tyre të mbrojtjes së të dhënave dhe do t’i mbajë subjektet e të dhënave të informuar për ecurinë.

	5. Autoritetet mbikëqyrëse do veprojnë me pavarësi dhe paanësi të plotë në kryerjen e detyrave të tyre dhe ushtrimin e kompetencave të tyre dhe në këtë mënyrë, nuk do të kërkojnë dhe pranojnë udhëzime.

	6. Çdo Palë do të garantojë që autoriteteve mbikëqyrëse t'u sigurohen burimet e nevojshme për kryerjen efektive të funksioneve dhe ushtrimin e kompetencave të tyre.

	7. Çdo autoritet mbikëqyrës do të përgatisë dhe publikojë një raport periodik që përshkruan aktivitetet e tij.

	8. Anëtarët dhe stafi i autoriteteve mbikëqyrëse i nënshtrohen detyrimit të konfidencialitetit në lidhje me informacionin konfidencial në të cilin ata kanë ose kanë pasur akses gjatë kryerjes së detyrave dhe ushtrimin e kompetencave të tyre.

	9. Vendimet e autoriteteve mbikëqyrëse mund të apelohen në gjykatë.
 
	10. Autoritetet mbikëqyrëse nuk do të jenë kompetente në lidhje me përpunimin e kryer nga organet kur veprojnë në cilësinë e tyre gjyqësore."

Neni 20

	1.  Kapitujt IV deri VII të Konventës rinumërohen në Kapitujt V deri VIII të Konventës.

	2. Titulli i kapitullit V zëvendësohet me "Kapitullin V - Bashkëpunimi dhe asistenca e ndërsjellë".

	3. Shtohet një nen i ri 17, dhe nenet e mëparshme 13 deri 27 të Konventës do të bëhen nenet 16 deri 31 të Konventës.

Neni 21

1. Titulli i nenit 13 të Konventës (neni i ri 16) zëvendësohet si vijon:

	“Neni 16 – Përcaktimi i autoriteteve mbikëqyrëse”.

2. Paragrafi 1 i nenit 13 të Konventës (neni i ri 16) zëvendësohet me sa vijon:

	“1. Palët bien dakord të bashkëpunojnë dhe të vendosin asistencën e ndërsjellë për zbatimin e kësaj Konvente."

3. Paragrafi 2 i Nenit 13 të Konventës (neni i ri 16) zëvendësohet si vijon:

			“2. Për atë qëllim:
		a. çdo Palë do të caktojë një ose më shumë autoritete mbikëqyrëse brenda kuptimit të nenit 15 të kësaj Konvente, emrin dhe adresën e secilës prej të cilave që do t'i komunikojë Sekretarit të Përgjithshëm të Këshillit të Evropës;

		b. çdo palë që ka caktuar më shumë se një autoritet mbikëqyrës duhet të specifikojë kompetencën e secilit autoritet në komunikimin e përmendur në përshkrimin e mëparshëm".

4. Paragrafi 3 i nenit 13 të konventës (neni i ri 16) do të fshihet.

Neni 22

	Një nen i ri 17 shtohet pas nenit të ri 16 të Konventës si më poshtë:

            “Neni 17 – Mënyrat e bashkëpunimit

	1. Autoritetet mbikëqyrëse bashkëpunojnë me njëri-tjetrin në masën e nevojshme për kryerjen e detyrave të tyre dhe ushtrimin e kompetencave të tyre, në veçanti duke:

            a. ofrimin e asistencës së ndërsjellë duke shkëmbyer informacione përkatëse dhe të dobishme dhe duke bashkëpunuar me njëri tjetrin me kusht që, sa i përket mbrojtjes së të dhënave personale, të respektohen të gjitha rregullat dhe masat mbrojtëse të kësaj Konvente;

		b. koordinimin e hetimeve apo ndërhyrjeve të tyre, për kryerjen e veprimeve të përbashkëta;

		c. duke dhënë informacion dhe dokumentacion mbi ligjin dhe praktikën e tyre administrative në lidhje me mbrojtjen e të dhënave.

	2. Informacioni i referuar në paragrafin 1 nuk përfshin të dhënat personale që i nënshtrohen përpunimit, përveç nëse të dhënat e tilla janë thelbësore për bashkëpunimin ose kur subjekti i të dhënave në fjalë ka dhënë pëlqim të qartë, specifik, të lirë dhe të informuar për dhënien e tij.

	3. Për të organizuar bashkëpunimin e tyre dhe për të kryer detyrat e përcaktuara në paragrafët e mësipërm, autoritetet mbikëqyrëse të Palëve do të formojnë një rrjet".

Neni 23

	1. Titulli i nenit 14 të Konventës (neni i ri 18) zëvendësohet si vijon:

		“Neni 18 – Asistencë për subjektet e të dhënave”.

	2. Teksti i Nenit 14 të Konventës (neni i ri 18) zëvendësohet si vijon:

		“1. Çdo Palë do të asistojë çdo subjekt të të dhënave, pavarësisht nga shtetësia ose rezidenca e tij, për të ushtruar të drejtat e tij ose të saj sipas nenit 9 të kësaj Konvente.

		2.  Kur një subjekt i të dhënave banon në territorin e një Pale tjetër, atij ose asaj do t'i jepet mundësia e paraqitjes së kërkesës përmes ndërmjetësimit të autoritetit mbikëqyrës të caktuar nga ajo Palë.

	3. Kërkesa për asistencë përmban të gjitha detajet e nevojshme, që ndërlidhen, ndër të tjera, me:

		a. emrin, adresën dhe çdo detaj tjetër përkatës që identifikon subjektin e të dhënave që bën kërkesën;
		b. përpunimin ndaj së cilit shoqërohet kërkesa ose kontrolluesin e tij;
		c. qëllimi i kërkesës.”

Neni 24

	1.        Titulli i nenit 15 të Konventës (neni i ri 19) zëvendësohet si vijon:

			“Neni 19 – Masat mbrojtëse”.

	2.         Teksti i nenit 15 të Konventës (neni i ri 19) zëvendësohet si vijon:

		“1. Autoriteti mbikëqyrës, i cili ka marrë informacione nga një autoritet tjetër mbikëqyrës, ose duke e shoqëruar me një kërkesë apo duke iu përgjigjur kërkesës së vet, nuk do ta përdorë atë informacion për qëllime të ndryshme nga ato të specifikuara në kërkesë.

		2. Në asnjë rast nuk mund të lejohet një autoritet mbikëqyrës që të bëjë një kërkesë në emër të një subjekti të të dhënave në vetvete dhe pa miratimin e saktë të subjektit të të dhënave përkatës".

Neni 25

	1.         Titulli i nenit 16 të Konventës (neni i ri 20) zëvendësohet si vijon:

            “Neni 20 – Refuzimi i kërkesave”.

	2.         Paragrafi i Nenit 16 të Konventës (neni i ri 20) zëvendësohet si vijon:
 
		"Autoriteti mbikëqyrës, të cilit i drejtohet një kërkesë sipas nenit 17 të kësaj Konvente, nuk mund të refuzojë përmbushjen e saj, përveç nëse:"

	3.         Shkronja a e Nenit 16 të Konventës (Neni i ri 20) zëvendësohet si vijon:  

		“a. Kërkesa nuk është në pajtueshmëri me kompetencat e saj.”

	4.         Shkronja c e nenit 16 të Konventës (Neni i ri 20) do të zëvendësohet si vijon:

		“c. përputhshmëria me kërkesën do të ishte e papajtueshme me sovranitetin, sigurinë kombëtare ose rendin publik të Palës nga e cila  ishte përcaktuar, ose me të drejtat dhe liritë themelore të individëve nën juridiksionin e asaj Pale."

Neni 26

	1.  Titulli i nenit 17 të Konventës (neni i ri 21) zëvendësohet me sa vijon:

		“Neni 21 – Kostot dhe procedurat”.

	2.  Paragrafi 1 i nenit 17 të Konventës (neni i ri 21) zëvendësohet si vijon:

		“1. Bashkëpunimi dhe asistenca e ndërsjellë që Palët i japin njëra-tjetrës sipas Nenit 17 dhe ndihma që ata u japin subjekteve të të dhënave, bazuar në nenet 9 dhe 18, nuk do të shkaktojnë pagesën e ndonjë kostoje ose tarifë, përveç atyre të bëra për ekspertët dhe interpretët. Kostot ose tarifat e fundit do të përballohen nga Pala që bën kërkesën. "

	3. Shprehjet "e tij/saj" do të zëvendësojnë "të tij" në paragrafin 2 të nenit 17 të Konventës (neni i ri 21).

Neni 27

	Titulli i Kapitullit V të Konventës (Kapitulli i ri VI) zëvendësohet me sa vijon:
		
		“Kapitulli VI – Komiteti i Konventës”.

Neni 28

	1. Termi "Komiteti Konsultativ" në paragrafin 1 të nenit 18 të Konventës (neni i ri 22) zëvendësohet nga "Komiteti i Konventës".

	2.  Paragrafi 3 i nenit 18 të Konventës (neni i ri 22) zëvendësohet me sa vijon:

		“3. Komiteti i Konventës mund të ftojë një vëzhgues të përfaqësohet në mbledhjet e tij, me një vendim të marrë nga shumica e dy të tretave të përfaqësuesve të Palëve.”

3.  Një paragraf i ri 4 do të shtohet pas paragrafit 3 të nenit 18 të konventës (neni i ri 22):

		“4. Çdo Palë e cila nuk është anëtare e Këshillit të Evropës, do të kontribuojë në financimin e veprimtarive të Komitetit të Konventës sipas modaliteteve të përcaktuara nga Komiteti i Ministrave në marrëveshje me atë Palë.”

Neni 29

	1. Termi “Komitet Konsultativ” në përshkrimin e nenit 19 të konventës (neni i ri 23) zëvendësohet nga “Komiteti i Konventës”. 

	2.  Shprehja “propozime” në shkronjën a të nenit 19 të Konventës (neni i ri 23) zëvendësohet me termin “rekomandime”. 

	3.  Referencat për “nenin 21” në shkronjën b dhe “Neni 21 paragrafi 3” në shkronjën c të nenit 19 të Konventës (neni i ri 23) zëvendësohet respektivisht nga referencat për “nenin 25 dhe “neni 25, paragrafi 3”. 

	4. Shkronja d e nenit 19 të Konventës (neni i ri 23) zëvendësohet me sa vijon:

		“d. mund të shprehë opinion mbi çdo çështje lidhur me interpretimin ose zbatimin e kësaj Konvente;”.  

5.  shkronja vijuese  e shtesë do të shtohet pas shkronjës d të nenit 19 të Konventës (neni i ri 23): 

		“e. do të përgatisë, përpara çdo aderimi të ri në Konventë, një opinion për Komitetin e Ministrave në lidhje me nivelin e mbrojtjes së të dhënave personale të kandidatit për anëtarësim dhe, kur është e nevojshme, të rekomandojë marrjen e masave për përputhshmërinë me dispozitat e kësaj Konvente;

		f. me kërkesë të një Shteti ose organizate ndërkombëtare, mund të vlerësojë nëse niveli i mbrojtjes së të dhënave që përcakton ky i fundit, është në përputhje me dispozitat e kësaj Konvente dhe kur është e nevojshme, të rekomandojë marrjen e masave për të siguruar këtë përputhshmëri;

		g. mund të krijojë ose miratojë modele të masave mbrojtëse të standardizuara referuar nenit 14;

		h. do të rishikojë zbatimin e kësaj Konvente nga Palët dhe do të rekomandojë masa që duhet të merren në rastin kur një Palë nuk është në përputhje me këtë Konventë;

		i. do të lehtësojë, kur është e nevojshme, zgjidhjen miqësore të të gjithë vështirësive lidhur me zbatimin e kësaj Konvente.” 

Neni 30

	Teksti i nenit 20 të Konventës (neni 24 i ri) zëvendësohet me sa vijon:

		“1. Komiteti i Konventës do të mblidhet nga Sekretari i Përgjithshëm i Këshillit të Evropës. Takimi i tij i parë do të mbahet brenda dymbëdhjetë muajve nga hyrja në fuqi e kësaj Konvente. Më pas do të takohet të paktën një herë në vit, dhe në çdo rast kur një e treta e përfaqësuesve të Palëve kërkojnë mbledhjen e tij.

		2. Pas secilës prej mbledhjeve të tij, Komiteti i Konventës i paraqet Komisionit të Ministrave të Këshillit të Evropës një raport mbi punën e tij dhe funksionimin e kësaj Konvente.

		3. Marrëveshjet e votimit në Komitetin e Konventës përcaktohen në elementet për rregullat e procedurës të bashkangjitura në Protokollin CETS Nr. [223].

		4. Komiteti i Konventës harton elementët e tjerë të rregullave të tij të procedurës dhe përcakton, veçanërisht, procedurat e vlerësimit dhe rishikimit të përmendura në nenin 4, paragrafi 3 dhe nenin 23, shkronjat f dhe h në bazë të kriterit të objektivave".

Neni 31

	1.  Paragrafët 1 deri në 4 të nenit 21 të konventës (neni i ri 25) zëvendësohet si vijon: 

		“1. Ndryshimet në këtë Konventë mund të propozohen nga një Palë, Komiteti i Ministrave i Këshillit të Evropës ose Komiteti i Konventës.

		2. Çdo propozim për ndryshim u komunikohet Palëve të kësaj Konvente nga Sekretari i Përgjithshëm i Këshillit të Evropës, Shteteve të tjera anëtare të Këshillit të Evropës, Bashkimit Evropian dhe çdo Shteti jo anëtar ose organizatë ndërkombëtare që janë ftuar të aderojnë në këtë Konventë në përputhje me dispozitat e nenit 27.

		3.  Për më tepër, çdo ndryshim i propozuar nga një Palë ose Komiteti i Ministrave do t'i komunikohet Komitetit të Konventës, i cili do t’i paraqesë Komitetit të Ministrave mendimin e tij mbi atë ndryshim të propozuar.

		4. Komiteti i Ministrave do të marrë në konsideratë ndryshimin e propozuar dhe çdo opinion të paraqitur nga Komiteti i Konventës dhe mund të aprovojë ndryshimin."

	2.  Një paragraf shtesë 7 do të shtohet pas paragrafit 6 të nenit 21 të Konventës (neni i ri 25) si më poshtë:

		“7. Për më tepër, pasi të konsultohet me Komitetin e Konventës, Komiteti i Ministrave mund njëzëri të vendosë që një ndryshim i veçantë hyn në fuqi me skadimin e një periudhe tre vjeçare nga data në të cilën ai është hapur për pranim, përveç nëse një Palë njofton Sekretarin e Përgjithshëm të Këshillit të Evropës për një kundërshtim për hyrjen e tij në fuqi. Nëse njoftohet një kundërshtim i tillë, ndryshimi do të hyjë në fuqi ditën e parë të muajit pas datës në të cilën Pala e kësaj Konvente e cila ka njoftuar kundërshtimin ka depozituar instrumentin e saj të pranimit tek Sekretari i Përgjithshëm i Këshillit të Evropës.”

Neni 32

	1.   Paragrafi 1 i nenit 22 të Konventës (neni i ri 26) zëvendësohet me sa vijon:

		“1.  Kjo Konventë do të jetë e hapur për nënshkrim nga Shtetet anëtare të Këshillit të Evropës dhe nga Bashkimi Evropian. Ajo i nënshtrohet ratifikimit, pranimit ose aprovimit. Instrumentet e ratifikimit, pranimit ose aprovimit do të depozitohen pranë Sekretarit të Përgjithshëm të Këshillit të Evropës. "
		2.  Shprehja "Shtet Anëtar" në paragrafin 3 të nenit 22 të Konventës (neni 26 i ri) zëvendësohen me "Palë".

Neni 33

	1. Titulli dhe teksti i nenit 23 të Konventës (neni i ri 27) zëvendësohet si vijon:

		“Neni 27 - Aderimi nga shtetet jo anëtare ose organizatat ndërkombëtare

		1. Pas hyrjes në fuqi të kësaj Konvente, Komiteti i Ministrave i Këshillit të Evropës mund, pasi të konsultohet me Palët në këtë Konventë dhe të marrë marrëveshjen e tyre unanime, dhe në dritën e opinionit të përgatitur nga Komiteti i Konventës në përputhje me nenin 23 p.sh, të ftojë çdo shtet që nuk është anëtar i Këshillit të Evropës ose një organizatë ndërkombëtare të aderojë në këtë Konventë me një vendim të marrë nga shumica e parashikuar në nenin 20.d të Statutit të Këshillit të Evropës dhe me votën unanime të përfaqësuesit të Shteteve Kontraktues që kanë të drejtën për t'u ulur në Komitetin e Ministrave.
		
		2. Në lidhje me çdo shtet ose organizatë ndërkombëtare që i bashkohet kësaj Konvente, sipas paragrafit 1 më lart, Konventa do të hyjë në fuqi ditën e parë të muajit pas skadimit të një periudhe prej tre muajsh nga data e depozitimit të instrumentit të pranimit me Sekretarin e Përgjithshëm të Këshillit të Evropës. "

Neni 34

	Paragrafët 1 dhe 2 të nenit 24 të Konventës (neni i ri 28) zëvendësohen me sa vijon:

		“1. Çdo shtet, Bashkimi Evropian ose një organizatë tjetër ndërkombëtare mund, në kohën e nënshkrimit ose kur të depozitojnë instrumentin e tij të ratifikimit, pranimit, miratimit ose aderimit, të specifikojë territorin ose territoret në të cilat do të zbatohet kjo Konventë.
		
		2. Çdo shtet, Bashkimi Evropian ose një organizatë tjetër ndërkombëtare mund, në çdo datë të mëvonshme, me një deklaratë drejtuar Sekretarit të Përgjithshëm të Këshillit të Evropës, të zgjasë zbatimin e kësaj Konvente në çdo territor tjetër të specifikuar në deklaratë. Për sa i përket këtij territorit, Konventa do të hyjë në fuqi ditën e parë të muajit pas skadimit të një periudhe prej tre muajsh nga data e marrjes së një deklarate të tillë nga Sekretari i Përgjithshëm."

Neni 35

		1.  Shprehja "Shtet" në paragrafin e nenit 27 të Konventës (neni 31 i ri) zëvendësohet me "Palë".

		2.  Referencat për "nenet 22, 23 dhe 24" në shkronjën c zëvendësohen me referenca në "nenet 26, 27 dhe 28".

Neni 36 – Nënshkrimi, ratifikimi, dhe aderimi

	1. Ky Protokoll do të jetë i hapur për nënshkrim nga Shtetet Kontraktuese në Konventë. Do t'i nënshtrohet ratifikimit, pranimit ose aprovimit. Instrumentet e ratifikimit, pranimit ose aprovimit depozitohen pranë Sekretarit të Përgjithshëm të Këshillit të Evropës.

	2. Pas hapjes për nënshkrim të këtij Protokolli dhe para hyrjes në fuqi të tij, çdo shtet tjetër do të shprehë pëlqimin e tij për të nënshkruar këtë Protokoll duke aderuar. Ai mund të mos bëhet palë në Konventë pa aderuar njëkohësisht në këtë Protokoll.

Neni 37 – Hyrja në fuqi

	1. Ky Protokoll hyn në fuqi ditën e parë të muajit pas skadimit të një periudhe prej tre muajsh pas datës në të cilën të gjithë Palët e Konventës kanë shprehur pëlqimin e tyre për të nënshkruar këtë Protokoll, në përputhje me dispozitat e paragrafit 1 të nenit 36.

	2. Në rast se ky Protokoll nuk ka hyrë në fuqi në përputhje me paragrafin 1, pas skadimit të një periudhe pesë vjeçare pas datës në të cilën është hapur për nënshkrim, Protokolli do të hyjë në fuqi për ato shtete që kanë shprehur pëlqimin e tyre për të nënshkruar me të, në përputhje me paragrafin 1, me kusht që Protokolli të ketë të paktën tridhjetë e tetë Palë. Ndërsa ndërmjet Palëve në Protokoll, të gjitha dispozitat e Konventës së ndryshuar do të kenë efekt menjëherë pas hyrjes në fuqi.

	3. Në pritje të hyrjes në fuqi të këtij Protokolli dhe pa paragjykuar dispozitat në lidhje me hyrjen në fuqi dhe aderimin nga shtetet jo anëtare ose organizata ndërkombëtare, një Palë në Konventë mund, në kohën e nënshkrimit të këtij Protokolli ose në ndonjë moment tjetër, të deklarojë se do të zbatojë dispozitat e këtij Protokolli në baza provizore. Në raste të tilla, dispozitat e këtij Protokolli do të zbatohen vetëm në lidhje me Palët e tjera të Konventës që kanë bërë një deklaratë për të njëjtin efekt. Një deklaratë e tillë hyn në fuqi ditën e parë të muajit të tretë pas datës së marrjes së saj nga Sekretari i Përgjithshëm i Këshillit të Evropës.

	4. Nga data e hyrjes në fuqi të këtij Protokolli, Protokolli shtesë i Konventës për Mbrojtjen e Individëve në lidhje me Përpunimin Automatik të të Dhënave Personale, në lidhje me autoritetet mbikëqyrëse dhe qarkullimin ndërkufitar të të dhënave (ETS Nr. 181), do të shfuqizohet.

	5. Nga data e hyrjes në fuqi të këtij Protokolli, ndryshimet në Konventën për Mbrojtjen e Individëve në lidhje me Përpunimin Automatik të të Dhënave Personale, të miratuar nga Komiteti i Ministrave, në Strasburg, më 15 qershor 1999, kanë humbur qëllimin e tyre .

Neni 38 – Deklaratat lidhur me Konventën 

	Nga data e hyrjes në fuqi të këtij protokolli, për sa i përket një Pale që nënshkruajnë një ose më shumë deklarata në përputhje me Nenin 3 të konventës, këto deklarata bien. 

Neni 39 – Rezervat 

	Nuk mund të bëhen rezerva për dispozitat e këtij protokolli. 

Neni 40 – Njoftimet

	Sekretari i Përgjithshëm i Këshillit të Evropës do të njoftojë Shtetet Anëtare të Këshillit të Evropës dhe çdo Palë tjetër të Konventës për:

		a.         çdo nënshkrim;
		b.         depozitimi i çdo instrumenti ratifikimi, pranimi, aprovimi ose aderimi;
		c.         data e hyrjes në fuqi të këtij protokolli në përputhje me nenin 37; 
		d.         çdo akt tjetër, njoftim ose komunikim lidhur me këtë Protokoll. 

Në dëshmi të kësaj, të nënshkruarit, duke qenë të autorizuar si duhet, kanë nënshkruar këtë Protokoll.
Bërë në Strasburg, më 10 tetor 2018, në anglisht dhe frëngjisht, të dy tekstet janë po aq autentikë, në një kopje të vetme, e cila do të depozitohet në arkivat e Këshillit të Evropës. Sekretari i Përgjithshëm i Këshillit të Evropës do iu transmetojë kopjet e vërtetuara secilit shtet anëtar të Këshillit të Evropës, Palëve të tjera të Konventës dhe çdo Shteti të ftuar të aderojë në Konventë.

Shtojca për protokollin: Elementët për rregullat e procedurës së Komitetit të Konventës

	1. Çdo palë ka të drejtën e votës dhe do të ketë një votë. 

	2. Një shumicë prej dy të tretave të përfaqësuesve të Palëve do të përbëjnë një kuorum për mbledhjet e Komitetit të Konventës. Në rast se Protokolli ndryshues i Konventës hyn në fuqi në përputhje me nenin 37 (2) përpara hyrjes në fuqi të tij  sa i përket të gjitha Shteteve Kontraktuese në Konventë, kuorumi për mbledhjet e Komitetit të Konventës do të jetë jo më pak se 34 Palë në Protokoll.

	3. Vendimet sipas nenit 23 merren me shumicë prej katër të pestave. Vendimet në përputhje me nenin 23 shkronja h do të merren nga një shumicë prej katër të pestave, duke përfshirë një shumicë të votave të Shteteve Palë që nuk janë anëtare të një organizate rajonale integrimi që është Palë në Konventë.

	4. Kur Komiteti i Konventës merr vendime në përputhje me nenin 23 shkronja h, Pala e interesuar nga rishikimi nuk do të votojë. Kurdo që një vendim i tillë ka të bëjë me një çështje që është në kompetencën e një organizate rajonale integrimi, as organizata, as shtetet anëtare të saj nuk do të votojnë.
	
	5. Vendimet lidhur me çështje procedurale do të merren nga një shumicë e thjeshtë. 

	6. Organizatat e integrimit rajonal, në çështjet brenda kompetencës së tyre, mund të ushtrojnë të drejtën e tyre të votës në Komitetin e Konventës, me një numër votash të barabartë me numrin e Shteteve të tyre anëtare që janë Palë në Konventë. Një organizatë e tillë nuk e ushtron të drejtën e saj të votës nëse ndonjë prej Shteteve Anëtare e ushtron të drejtën e tij.

	7. Në rast të votimit, të gjitha Palët duhet të informohen për temën dhe kohën e votimit, si dhe nëse votimi do të ushtrohet nga Palët individualisht ose nga një organizatë rajonale integrimi në emër të Shteteve të saj anëtare.

	8. Komiteti i Konventës mund të ndryshojë më tej rregulloren e tij të procedurës me një shumicë prej dy të tretave, përveç marrëveshjeve të votimit të cilat mund të ndryshohen vetëm me votim unanime të Palëve dhe për të cilat zbatohet neni 25 i Konventës.

